Профсоюзхэм ЩэнхабзэмкIэ я унэм и утыку зэрагъэпэщыжам деж псыутхыщIэм лажьэу щыщIидзащ. ЗэфIагъэкIа ухуэныгъэм и фIагъыр зыхуэдэр къипщытащ КъБР-м и Iэтащхьэм
Профсоюзхэм ЩэнхабзэмкIэ я унэм и утыку иджыблагъэ зэрагъэпэщыжам деж псыутхыщIэ къыщызэIуахащ дыгъуасэ. УхуакIуэхэм зэфIагъэкIа лэжьыгъэм и фIагъыр зыхуэдэм еплъащ Къэбэрдей-Балъкъэрым и Iэтащхьэ КIуэкIуэ Юрий.
МывэкъыркIэ зи щIыбыр къищIыкIа псыутхым и бгъуагъыр метр 12-м щIегъу, псыр жэщи махуи зыгъэкъэбзэну, ар зэпымычу гуэным къизыгъэхъуэну Iэмэпсымэхэр щагъэуващ абы и кIуэцIым.
Нуру къаблэ псыутххэр апхуэдэу иIэщ Лениным и цIэр зезыхьэ, Къэбэрдей, ЩоджэнцIыкIум и цIэр зезыхьэ уэрамхэм. Урысеймрэ Къэбэрдей-Балъкъэрымрэ я цIыхубэр зэрызэкъуэувэрэ илъэс 460-рэ щрикъум и пэ къихуэу ухуакIуэхэм зэрагъэпэщыжащ илъэс 400-м и цIэр зезыхьэ утыкумрэ Правительствэм и Унэм и гупэмрэ деж щыIэ псыутххэр.
Урысыкъуэ Тенджыз.
